En 1165, aproveitando l'inte, lo rei Alifonso II lo Casto li ubrió un nuevo frent a las suyas espaldas, abanzando por la cuenca de lo río Blanco y lo río Guadalop (reconquista de lo Matarranya y Teruel capital). Entre 1165 y 1168 os cristians aragoneses y catalans ocupan ya pa cutio las tierras de lo Matarranya, Algars, y por 70 anyos la muga entre cristians y musulmans será lo terreno entre la linia Cantaviella-Penya Roya-Ulldecona y las fortalezas musulmanas de Segorb, Moriella y Peniscola. Pa los musulmans andalusís la perduga de lo Baixo Aragón yera ya pa cutio y n'ixa tierra principió una historia con atra relichión, atra chent y atra cultura. En las vals de los ríos Guadalop y Matarranya, recient conquiestos, només en pocos lugars como Calanda i quedó una población musulmana significativa.